b"\n_START_ARTICLE_\nJohannes S\xc3\xb8b\xc3\xb8tker\n_START_PARAGRAPH_\nJohannes S\xc3\xb8b\xc3\xb8tker (9. august 1777 p\xc3\xa5 Sankt Croix \xe2\x80\x93 23. marts 1854 p\xc3\xa5 Frederiksberg) var en dansk handelsmand og guvern\xc3\xb8r over \xc3\xb8erne Sankt Jan og Sankt Thomas i Dansk Vestindien i flere perioder._NEWLINE_Han var s\xc3\xb8n af plantageejer og generalkrigskommiss\xc3\xa6r Adam Levin S\xc3\xb8b\xc3\xb8tker og Susanne van Beverhoudt, blev uddannet hos De Coninck & Co. og derefter hos svigerfaderen, bankier og skibsbygger Lars Larsen (han blev gift 2. marts 1796 med Johanne Margrethe Larsen (1777-1829)). Han oprettede s\xc3\xa5 sammen med faderen sit eget rederi, der sejlede p\xc3\xa5 Dansk Vestindien. Fra 1796 til 1818 var han bl.a. reder for fregatten Laurentius, og 1797 og 1798 reder for Anna O'Neil og Lorentze Charlotte. 1804 blev han optaget i Christian Vilhelm Duntzfelts firma, og i 1808 var S\xc3\xb8b\xc3\xb8tker reder for skibene Charlotte Frederikke, Den lille Cathrine og Akilles._NEWLINE_Johannes S\xc3\xb8b\xc3\xb8tker vendte permanent tilbage til Sankt Croix i 1820 og blev konstitueret pr\xc3\xa6sident p\xc3\xa5 Sankt Jan med tiltr\xc3\xa6delse 7. marts 1826, udn\xc3\xa6vnt 30. august 1825. Generalguvern\xc3\xb8ren var da Johan Frederik Bardenfleth i Christiansted._NEWLINE_Han var konstitueret generalguvern\xc3\xb8r under Peter von Scholtens frav\xc3\xa6r fra 11. juli 1829, fungerende generalguvern\xc3\xb8r igen i 1831-1832 og 1834-1835, blev udn\xc3\xa6vnt til vicegeneralguvern\xc3\xb8r 6. maj 1832. Han blev udpeget til guvern\xc3\xb8r 4. august 1835 og tiltr\xc3\xa5dte tjenesten 1. november 1836. Han blev afskediget 8. december 1848 efter af v\xc3\xa6re fratr\xc3\xa5dt den 1. i samme m\xc3\xa5ned. Han fik titel af kammerherre 1830, blev Ridder af Dannebrogordenen 1826, Dannebrogsmand og slutteligt Kommand\xc3\xb8r 1837._NEWLINE_S\xc3\xb8b\xc3\xb8tker er derudover kendt som bygherren til landstedet \xc3\x98reg\xc3\xa5rd i Hellerup, der nu er museum. Han havde tjent godt p\xc3\xa5 handelen i tiderne f\xc3\xb8r Napoleonskrigene. I 1806 k\xc3\xb8bte han ejendommen og lod den stadig st\xc3\xa5ende hovedbygning opf\xc3\xb8re ved Joseph-Jacques Ram\xc3\xa9e, der samtidig anlagde parken. Men han havde sv\xc3\xa6rt ved at omstille sig til de d\xc3\xa5rlige tider efter Englandskrigene. Han fik form\xc3\xb8blet det meste af svigerfaderens formue samt den arv, som svigerfaderen efterlod ham, 120.000 rigsdaler. Efter sin flytning til Vestindien afh\xc3\xa6ndede han derfor huset i 1821._NEWLINE_Han er begravet p\xc3\xa5 Assistens Kirkeg\xc3\xa5rd._NEWLINE_Der findes en pastel og et portr\xc3\xa6tmaleri af S\xc3\xb8b\xc3\xb8tker, udf\xc3\xb8rt af Jens Juel 1788 (\xc3\x98regaard Museum). Maleri af Eliab Metcalf, ca. 1825. Akvarel formentlig forestillende S\xc3\xb8b\xc3\xb8tker, af Fr. von Scholten (1834, Museet for S\xc3\xb8fart)._NEWLINE_S\xc3\xb8b\xc3\xb8tkers All\xc3\xa9 et par gader v\xc3\xa6k fra \xc3\x98reg\xc3\xa5rdsparken er opkaldt efter ham."